Krizni Stožer za civilnu zaštitu Zadarske županije odluku o rigoroznim protuepidemijskim mjerama za sprječavanje širenje koronavirusa u ponedjeljak poslijepodne donio je zbog povećanog priljeva ljudi na zadarsko područje u posljednjih desetak dana.

Tu informaciju na sastanku stožera iz prve su ruke potvrdili općinski načelnici i voditelji lokalnih organizacija civilne zaštite koji svjedoče o povećanom broju stranih državljana, ali i građana s kontinenta, u svojim mjestima. To je pogotovo izraženo u otočkim općinama gdje puno stranaca iz susjednih Sloveniji ili Italije ima svoje kuće za odmor koje su ovih dana pune ko šipak.

Tako se, primjerice, u jednom malom mjestu na Pagu broj stanovnika povećao za duplo, Pažani se žale kako im stranci opustošili trgovačke centre, isto kažu na Ugljanu i Pašmanu gdje je zamjetno veći broj stranih gostiju nego ranijih godina u ovo doba.

U Biogradu i Salima više je Talijana nego inače. I nitko u tome ne bi vidio nikakav problem da se, kako nam svjedoče čitatelji s terena, većina njih ne pridržava pravila o samoizolaciji koju su dužni provodili kako bi od potencijalne zaraze virusom zaštiti sebe i sve oko sebe. Štoviše, građani s terena se žale kako ne poštuju propisane sanitarne propise, uredno pohode javna okupljališta, kafiće, trgovine…

Posebno je zabrinjavajuća situacija s jahtama koje dolaze preko mora, iz Italije, bez ikakvog nadzora na Dugi otok. Zbog ovakve situacije Općina Sali zatražila je pomoć od MUP-a.

- Dnevno nam stižu najmanje dvije, tri jedrilice s Talijanima o kojima ne znamo ništa, niti možemo išta poduzeti. Zato smo tražili od MUP-a da pošalje policiju jer mi ovdje nemamo niti jednog policajca, a imamo morsku granicu. Na taj bi način barem donekle mogli imati situaciju pod kontrolom jer ovo nas zabrinjava. Sa strancima koji ovdje imaju kuću na otoku je lakše. Naš stožer vodi računa o svakome tko je došao u mjesto, reagiramo na svaku dojavu i pratimo pridržavaju li se mjera koje su im izrečene. Ali ova situacija s jedrilicama nas zaista zabrinjava i prisustvo policije u ovako kriznoj situaciji puno bi značilo- kaže nam načelnik općine Sali Zoran Morović koji, baš zbog velikog priljeva stranaca na otok, pozdravlja odluku Stožera o zatvaranju rada kafića.

- To je izvrsna mjera za zaštitu svih nas jer sada, zatvaranjem kafića i drugih javnih okupljališta, nemaju što raditi na otoku osim ostati kući u izolaciji. Uz to, zabrinjavaju nas još dvije stvari: liturgijska okupljanja koja pohodi uglavnom staro, dakle najugroženije stanovništvo, i katamarani koji, za razliku od trajekta, ipak znače puno više ljudi na malom prostoru gdje vi teško možete držati popisani razmak. Pogotovo sada kada su gužve i kada svi, od školske djece do turista, dolaze na otok- kaže nam Morović.

Medijima se i javila čitateljica s otoka Vira koja se požalila na ponašanje slovenskih turista koji su bijeg od koronavirusa potražili u svojim vikendicama na Viru, ali pritom se ne pridržavaju pravila o samoizolaciji. Jednog od njih zadarska je policija u ponedjeljak kaznila sa osam tisuća kuna kazne zbog kršenja sanitarnih pravila o samoizolaciji.

- O kojoj brojci govorimo i koliko je priljev ljudi povećan, nemoguće je govoriti zbog činjenice da se takva evidencija ne vodi na razini PU Zadarske. Međutim, baš zbog takve situacije, policija provodi pojačane kontrole i reagiramo na svaku dojavu građana o tome. U zadnja tri dana četiri smo osobe zatekli u kršenju samoizolacije, kažnjeni su novčano i prijavljeni Državnom inspektoratu. Pojačanim tempom nastavljamo i dalje, zato molimo sve kojima su određene mjere, da se u skladu s njima i ponašanju. A svim građanima koji imaju saznanja o kršenju samoizolacije, da to prijave na brojeve telefona 112 ili 192- kaže glasnogovornica zadarske policije Ivana Grbin.

Na zadarskom području trenutno se u samoizolaciji nalazi 200-njak osoba, a redoviti nadzor obavljen je na 68 osoba. Oni su dužni dvaput dnevno javljati dežurnom epidemiologu svoje zdravstveno stanje i ukoliko tako ne postupe, epidemiolog ih prijavljuje policiji. Kako je jučer potvrdio Šime Vicković, zadarski dožupan i načelnik Stožera civilne zaštite Zadarske županije, već su zatražene liste osoba u samoizolaciji kako bi se lakše pratilo stanje na terenu.

Riječ je o tajnim podacima će biti dostupni samo uključenim službama, no stanje na terenu je takvo da zahtjeva ovakve mjere.